title: Rozhodnutie Komisie zo 17. decembra 2009 , ktorým sa povoľuje zdravotné tvrdenie o účinku vo vode rozpustného paradajkového koncentrátu na zhlukovanie krvných doštičiek a poskytuje ochrana údajov, ktoré sú predmetom priemyselného vlastníctva, v zmysle nariadenia Európskeho parlamentu a Rady (ES) č. 1924/2006 [oznámené pod číslom K(2009) 10113] (Text s významom pre EHP)

text:
               18.12.2009

               SK

               Úradný vestník Európskej únie

               L 336/55

      ROZHODNUTIE KOMISIE

   zo 17. decembra 2009,
   ktorým sa povoľuje zdravotné tvrdenie o účinku vo vode rozpustného paradajkového koncentrátu na zhlukovanie krvných doštičiek a poskytuje ochrana údajov, ktoré sú predmetom priemyselného vlastníctva, v zmysle nariadenia Európskeho parlamentu a Rady (ES) č. 1924/2006
   [oznámené pod číslom K(2009) 10113]
   (Iba anglické znenie je autentické)
   (Text s významom pre EHP)
   (2009/980/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách (1), a najmä na jeho článok 18 ods. 4,
   keďže:

               (1)

               Podľa nariadenia (ES) č. 1924/2006 sú zdravotné tvrdenia o potravinách zakázané, pokiaľ nie sú v súlade s uvedeným nariadením povolené Komisiou a zahrnuté v zozname povolených tvrdení.

               (2)

               V nariadení (ES) č. 1924/2006 sa takisto stanovuje, že prevádzkovatelia potravinárskych podnikov môžu príslušnému vnútroštátnemu orgánu členského štátu predložiť žiadosti o povolenie zdravotných tvrdení. Príslušný vnútroštátny orgán zašle platné žiadosti Európskemu úradu pre bezpečnosť potravín (European Food Safety Authority, EFSA), ďalej len „úrad“.

               (3)

               Úrad po prijatí žiadosti bezodkladne informuje ostatné členské štáty a Komisiu a vydá stanovisko k príslušnému zdravotnému tvrdeniu.

               (4)

               Komisia rozhodne o povolení zdravotných tvrdení s prihliadnutím na stanovisko, ktoré vydal úrad.

               (5)

               V záujme stimulovať inováciu sa na zdravotné tvrdenia, ktoré sa zakladajú na najnovších vedeckých dôkazoch a/alebo zahŕňajú žiadosť o ochranu údajov, ktoré sú predmetom priemyselného vlastníctva, vzťahuje zrýchlená forma povoľovania. V prípade, keď Komisia na žiadateľovu žiadosť o ochranu údajov, ktoré sú predmetom priemyselného vlastníctva, navrhne, aby sa použitie týchto údajov obmedzilo v prospech žiadateľa, uplynie toto obmedzenie v súlade s článkom 21 nariadenia (ES) č. 1924/2006 po piatich rokoch.

               (6)

               V nadväznosti na žiadosť spoločnosti Provexis Natural Products Ltd. predloženú 7. januára 2009 podľa článku 13 ods. 5 nariadenia (ES) č. 1924/2006 bol úrad požiadaný, aby vydal stanovisko k zdravotnému tvrdeniu týkajúcemu sa účinkov vo vode rozpustného paradajkového koncentrátu (Water-Soluble Tomato Concentrate, WSTC) I a II na funkciu krvných doštičiek u zdravých ľudí (otázka č. EFSA-Q-2009-00229) (2). Tvrdenie navrhované žiadateľom bolo formulované takto: „Pomáha zachovávať normálny prietok krvi a podporuje krvný obeh“.

               (7)

               Komisii a členským štátom bolo 28. mája 2009 doručené vedecké stanovisko úradu, v ktorom na základe predložených údajov dospel k záveru, že medzi konzumáciou WSTC I a II a napomáhaním udržiavania normálneho zhlukovania krvných doštičiek existuje príčinná súvislosť. Tvrdenie by sa za predpokladu, že sa upraví jeho znenie, pričom sa zohľadní najmä požiadavka uvedená v článku 5 ods. 2 nariadenia (ES) č. 1294/2006, malo pokladať za vyhovujúce požiadavkám nariadenia (ES) č. 1924/2006 a malo by sa zahrnúť do zoznamu povolených tvrdení Spoločenstva.

               (8)

               Jedným z cieľov nariadenia (ES) č. 1924/2006 je zabezpečenie toho, aby boli zdravotné tvrdenia pravdivé, jasné, spoľahlivé a užitočné pre používateľa a aby sa v tejto súvislosti bral ohľad na znenie tvrdenia a jeho prezentáciu. Preto sa na tvrdenia použité žiadateľom, ktoré sú formulované tak, aby mali pre spotrebiteľa rovnaký význam ako povolené zdravotné tvrdenie preukazujúce rovnakú súvislosť medzi kategóriou potravín, potravinou alebo jednou jej zložkou a zdravím, mali vzťahovať rovnaké podmienky použitia, ako sa uvádza v prílohe k tomuto rozhodnutiu.

               (9)

               Úrad vo svojom stanovisku uviedol, že k svojim záverom nemohol dospieť bez toho, aby neposúdil deväť štúdií, ktoré žiadateľ vyhlásil za svoje vlastníctvo.

               (10)

               Po tom, ako bolo Komisii doručené stanovisko úradu, Komisia požiadala žiadateľa o vysvetlenie, ako zdôvodňuje vyhlásenie, že deväť štúdií je jeho vlastníctvom a najmä, pokiaľ ide o „výhradné právo na používanie údajov“ uvedené v článku 21 ods. 1 písm. b) nariadenia (ES) č. 1924/2006. Všetky zdôvodniteľné informácie, ktoré poskytol žiadateľ, boli posúdené. V prípade siedmich nezverejnených štúdií sa požiadavky stanovené v článku 21 ods. 1 nariadenia (ES) č. 1924/2006 pokladajú za splnené. Preto vedecké údaje a ostatné informácie zahrnuté v siedmich štúdiách nesmú byť podľa podmienok stanovených v článku 21 ods. 1 uvedeného nariadenia použité v prospech ďalšieho žiadateľa počas piatich rokov od dátumu povolenia. Pokiaľ ide o dve štúdie, ktoré boli zverejnené pred podaním žiadosti o povolenie uvedeného zdravotného tvrdenia (3), zastáva sa názor, že z dôvodu, že štúdie boli zverejnené a verejne sprístupnené, ich ochrana nie je oprávnená vzhľadom na ciele nariadenia (EC) No 1924/2006, medzi ktoré patrí ochrana inovačných investícií pri zhromažďovaní informácií a údajov doplňujúcich žiadosť podanú podľa uvedeného nariadenia, a preto by sa nemala udeliť.

               (11)

               Pri stanovovaní opatrení uvedených v tomto rozhodnutí sa podľa článku 16 ods. 6 nariadenia (ES) č. 1924/2006 zvážili pripomienky žiadateľa, ktoré boli doručené Komisii.

               (12)

               Prebehli konzultácie s členskými štátmi,

         PRIJALA TOTO ROZHODNUTIE:
   Článok 1
   Zdravotné tvrdenie uvedené v prílohe k tomuto rozhodnutiu sa zaraďuje do zoznamu povolených tvrdení Spoločenstva podľa článku 13 ods. 3 nariadenia (ES) č. 1924/2006.
   Článok 2
   Vedecké údaje a ostatné informácie zahrnuté v štúdiách a uvedené v prílohe k tomuto rozhodnutiu sa obmedzujú na používanie v prospech žiadateľa počas obdobia piatich rokov od dátumu povolenia v zmysle podmienok stanovených v článku 21 ods. 1 nariadenia (ES) č. 1924/2006.
   Článok 3
   Toto rozhodnutie je určené spoločnosti Provexis Natural Products Ltd., Thames Court, 1 Victoria Street, Windsor, Berkshire, SL4 1YB, Spojené kráľovstvo.

      V Bruseli 17. decembra 2009

            Za Komisiu

         Androulla VASSILIOU

            členka Komisie

      (1)  Ú. v. EÚ L 404, 30.12.2006, s. 9.

      (2)  EFSA Journal (2009) 1101, s. 1-15.

      (3)  O’Kennedy N, Crosbie L, Whelam S, Luther V, Horgan G, Broom JI, Webb DJ, Duttaroy AK, Effects of tomato extract on platelet function: a double-blinded crossover study in healthy humans, The American Journal of Clinical Nutrition, 2006, vol. 84, s. 561-569 and O’Kennedy N, Crosbie L, van Lieshout M, Broom JI, Webb DJ, Duttaroy AK, Effects of antiplatelet components of tomato extract on platelet function in vitro and ex vivo: a double-blinded crossover study in healthy humans, The American Journal of Clinical Nutrition, 2006, vol. 84, s. 570-579.

      PRÍLOHA

                  Žiadateľ – adresa:

                  Živina, látka, potravina alebo kategória potravín

                  Tvrdenie

                  Podmienky použitia tvrdenia

                  Podmienky a/alebo obmedzenia používania potraviny a/alebo doplňujúce informácie alebo varovanie

                  Informácie, ktoré sú predmetom priemyselného vlastníctva, na obmedzené použitie v prospech žiadateľa

                  Odkaz na stanovisko EFSA

                  Provexis Natural Products Ltd., Thames Court, 1 Victoria Street, Windsor, Berkshire, SL4 1YB, Spojené kráľovstvo

                  vo vode rozpustný paradajkový koncentrát (WSTC) I a II

                  vo vode rozpustný paradajkový koncentrát (WSTC) I a II pomáha udržiavať normálne zhlukovanie krvných doštičiek, čím prispieva k zdravému prietoku krvi

                  informácia pre spotrebiteľa o tom, že priaznivý účinok sa dosiahne pri dennom prijme 3 g WSTC I alebo 150 mg WSTC II v maximálnom množstve 250 ml ovocných džúsov, ochutených nápojov alebo jogurtových nápojov (pokiaľ nie sú silne pasterizované)

                              1.

                              O’ Kennedy N, Crosbie L, van Lieshout M, Broom JI, Webb DJ, Duttaroy AK, 2003a. Persistence of the antiplatelet effect of a single dose of WSTC equivalent to 2 fresh tomatoes over a 24-hour timecourse. REC No 02/0269

                              2.

                              O’ Kennedy et al. 2003b. A 42-day randomised, controlled and double-blinded crossover study to evaluate effects of daily WSTC consumption on platelet function, coagulation and some baseline CVD risk markers. REC No 03/0177.

                              3.

                              O’ Kennedy et al. 2005. Effects of overconsuming Sirco®, a one-a-day fruit juice drink containing 12g/L WSTC, on platelet function in healthy subjects. REC No 05/S0802/77.

                              4.

                              O’ Kennedy et al. 2006c. A pilot study to compare the antiplatelet effects of WSTC in healthy subjects, after consumption in two different food matrices. REC No 06/S0802/60.

                              5.

                              O’ Kennedy et al. 2007. A randomised, controlled and double-blinded crossover study to compare the antiplatelet effects of three different formats of WSTC in healthy humans. REC No 07/S0801/13.

                              6.

                              Song V, Sheddon A, Horgan G and O’ Kennedy N. Anticoagulatory and anti-inflammatory activities of WSTC in platelets and endothelial cells. Rukopis na predloženie; 2008.

                              7.

                              Zhang F, Song V, Neascu M, Crosbie L, Duncan G, Horgan G, de Roos B and O’ Kennedy N. Flow cytometric and proteomic studies examining the effects of WSTC on platelet function in vitro. Nezverejnené, 2007/2008.

                  Q-2009-00229


title: 2009/194/ES: Rozhodnutie Európskeho parlamentu z  22. apríla 2008 o absolutóriu za plnenie všeobecného rozpočtu Európskej únie za rozpočtový rok 2006, oddiel VII – Výbor regiónov

text:
               31.3.2009

               SK

               Úradný vestník Európskej únie

               L 88/83

         ROZHODNUTIE EURÓPSKEHO PARLAMENTU
   z 22. apríla 2008
   o absolutóriu za plnenie všeobecného rozpočtu Európskej únie za rozpočtový rok 2006, oddiel VII – Výbor regiónov
   (2009/194/ES)
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2006 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2006 – zväzok I (C6-0368/2007) (2),
   so zreteľom na výročnú správu Výboru regiónov pre orgán udeľujúci absolutórium o vnútorných auditoch vykonaných v roku 2006,
   so zreteľom na výročnú správu Dvora audítorov o plnení rozpočtu za rozpočtový rok 2006 a jeho osobitné správy spolu s odpoveďami kontrolovaných inštitúcií (3),
   so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov v súlade s článkom 248 Zmluvy o ES (4),
   so zreteľom na článok 272 ods. 10 a články 274, 275 a 276 Zmluvy o ES,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,
   so zreteľom na článok 71 rokovacieho poriadku a prílohu V k rokovaciemu poriadku,
   so zreteľom na správu Výboru pre kontrolu rozpočtu (A6-0095/2008),

               1.

               udeľuje generálnemu tajomníkovi Výboru regiónov absolutórium za plnenie rozpočtu Výboru regiónov za rozpočtový rok 2006;

               2.

               uvádza svoje poznámky v priloženom uznesení;

               3.

               poveruje svojho predsedu, aby toto rozhodnutie a uznesenie, ktoré je jeho neoddeliteľnou súčasťou, postúpil Rade, Komisii, Súdnemu dvoru, Dvoru audítorov, európskemu ombudsmanovi a európskemu dozornému úradníkovi pre ochranu údajov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Hans-Gert PÖTTERING

            Generálny tajomník

         Harald RØMER

      (1)  Ú. v. EÚ L 78, 15.3.2006.

      (2)  Ú. v. EÚ C 274, 15.11.2007, s. 1.

      (3)  Ú. v. EÚ C 273, 15.11.2007, s. 1.

      (4)  Ú. v. EÚ C 274, 15.11.2007, s. 130.

      (5)  Ú. v. ES L 248, 16.9.2002, s. 1.
    ---documentbreak---

               31.3.2009

               SK

               Úradný vestník Európskej únie

               L 88/84

         UZNESENIE EURÓPSKEHO PARLAMENTU
   z 22. apríla 2008
   s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2006, oddiel VII – Výbor regiónov
   EURÓPSKY PARLAMENT,
   so zreteľom na všeobecný rozpočet Európskej únie na rozpočtový rok 2006 (1),
   so zreteľom na konečnú ročnú účtovnú závierku Európskych spoločenstiev za rozpočtový rok 2006 – zväzok I (C6-0368/2007) (2),
   so zreteľom na výročnú správu Výboru regiónov pre orgán udeľujúci absolutórium o vnútorných auditoch vykonaných v roku 2006,
   so zreteľom na výročnú správu Dvora audítorov o plnení rozpočtu za rozpočtový rok 2006 a jeho osobitné správy spolu s odpoveďami kontrolovaných inštitúcií (3),
   so zreteľom na vyhlásenie o vierohodnosti vedenia účtov a zákonnosti a správnosti príslušných operácií, ktoré poskytol Dvor audítorov v súlade s článkom 248 Zmluvy o ES (4),
   so zreteľom na článok 272 ods. 10 a články 274, 275 a 276 Zmluvy o ES,
   so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho články 50, 86, 145, 146 a 147,
   so zreteľom na článok 71 rokovacieho poriadku a prílohu V k rokovaciemu poriadku,
   so zreteľom na správu Výboru pre kontrolu rozpočtu (A6-0095/2008),

               1.

               konštatuje, že v roku 2006 mal Výbor regiónov (VR) k dispozícii viazané rozpočtové prostriedky vo výške 74 391 953,27 EUR (v roku 2005: 69 570 456,32 EUR) s mierou využitia 97,94 %;

               2.

               konštatuje, že po zavedení účtovania na základe časového rozlíšenia od 1. januára 2005 finančné výkazy VR vykazujú za rozpočtový rok 2006 záporný hospodársky výsledok (8 306 761 EUR) a zhodné sumy aktív a pasív (101 124 165 EUR);

               3.

               víta podpísanie novej dohody v decembri 2007 o administratívnej spolupráci medzi Európskym hospodárskym a sociálnym výborom (EHSV) a VR na obdobie rokov 2008 – 2014; je presvedčený o tom, že spolupráca týchto dvoch inštitúcií bude pre európskych daňových poplatníkov finančne výhodná;

               4.

               víta jasný záväzok oboch výborov harmonizovať ich normy vnútornej kontroly založené na osvedčených postupoch, ako aj ostatné príslušné finančné postupy súvisiace s oddeleniami spoločných služieb;

               5.

               poznamenáva, že nová dohoda ponecháva najdôležitejšie oblasti (infraštruktúra, IT a telekomunikácie, ako aj preklady vrátane vytvárania dokumentov) v rámci pôsobnosti oddelení spoločných služieb, pričom iba obmedzený počet služieb zostáva oddelených, ako napríklad vnútorné služby, sociálne služby a služby lekárskej starostlivosti, knižnica a príprava tlače;

               6.

               trvá na tom, aby rozdelenie služieb nemalo vplyv na rozpočet, a preto nalieha na oba výbory, aby uskutočnili spoločnú analýzu ako súčasť revízie v polovici obdobia s cieľom zhodnotiť, či toto presunutie prostriedkov bude výhodné pre oba výbory; žiada obidva výbory, aby poskytovali Európskemu parlamentu informácie o malých dohodách o spolupráci v oblastiach týkajúcich sa tohto rozdelenia;

               7.

               pripomína poznámku prednesenú Dvorom audítorov v odseku 10.19 vyššie uvedenej výročnej správy, že v súvislosti s verejným obstarávaním sa objavilo niekoľko nedostatkov v oblasti riadenia a kontroly; s obavami berie na vedomie vysoký podiel rokovacích postupov namiesto verejných súťaží v rámci celkových výdavkov na obstarávanie; víta však informácie poskytnuté oddeleniami spoločných služieb, podľa ktorých sa pre väčšinu služieb spojených s budovami, ktoré sa pôvodne zadávali v rámci rokovacieho postupu, uzatvorili nové zmluvy po vyhlásení verejných súťaží alebo sú predmetom prebiehajúcich verejných súťaží;

               8.

               v tejto súvislosti víta v rámci spoločných služieb vznik oddelenia pre zmluvy, ktoré poskytuje pomoc všetkým prevádzkovým oddeleniam spoločných služieb v oblasti verejného obstarávania; poznamenáva, že v rámci novej dohody sa overovacia služba v rámci oddelení spoločných služieb presunula do vlastných služieb každého výboru;

               9.

               poznamenáva, že podľa odpovedí oddelení spoločných služieb na dotazník spravodajcu, pokiaľ ide o využitie budov Remorqueur a Van Maerlant v roku 2007, je momentálne obsadených 92 % celkových kancelárskych priestorov výborov a potreby kancelárskych priestorov sú pokryté na nadchádzajúce roky;

               10.

               poznamenáva, že v súvislosti s renováciou vstupnej haly budovy Montoyer vnútorný audítor EHSV vo svojej správe konštatoval, že „nenašiel prvky, ktoré by poukazovali na to, že uloženie sankcií za neskoré ukončenie renovácie haly v budove Montoyer nebolo obhájiteľné“; poznamenáva, že táto správa sa zaslala úradu OLAF a že neviedla k žiadnym následným krokom, o ktorých by výbory EHSV alebo VR vedeli;

               11.

               konštatuje, že v roku 2006 sa kontrolné oddelenie presunulo z oddelenia finančného a rozpočtového do oddelenia všeobecnej administratívy s cieľom zdôrazniť zásady oddelenosti funkcií a nezávislosť tohto oddelenia; ďalej poznamenáva, že VR sa domnieva, že v roku 2006 vykonal dostatočný počet následných kontrol a že v roku 2007 požiadal všetky svoje oddelenia o overenie 5 % všetkých spisov; víta skutočnosť, že VR v značnej miere zvýšil zdroje a kapacity na svojom oddelení finančnej kontroly;

               12.

               domnieva sa, že je rozhodujúce, aby boli kontroly vykonávané napríklad povoľujúcimi úradníkmi, kontrolórmi a audítormi dostatočne dôkladné; v tejto súvislosti zdôrazňuje dôležitosť dostatočného počtu náhodných previerok vo všetkých oblastiach nad rámec malého počtu strategických previerok, ktoré predstavujú vyššie riziko;

               13.

               zdôrazňuje poznámku Dvora audítorov, ktorá sa nachádza v odseku 10.23 jeho vyššie uvedenej výročnej správy o tom, že v súvislosti s overovacím postupom ex post administratíva VR zistila, že v prípade jednej národnej delegácie boli sumy preplatené jej členom za cestovné náklady (letenky) na základe ručne písaných faktúr cestovných kancelárií v priemere o 83 % vyššie ako skutočná cena, ktorú letecká spoločnosť účtovala za príslušnú letenku;

               14.

               konštatuje, že administratíva VR následne uskutočnila rozsiahle prešetrenie tejto záležitosti, ktoré sa skončilo v júli 2007 a ktorého výsledky podľa Dvora audítorov nepreukázali, že by sumy zaplatené za administratívne náklady boli oprávnené;

               15.

               s uspokojením konštatuje, že VR sa rozhodol podriadiť ďalšie refundácie splneniu viacerých podmienok a pozastaviť všetky refundácie založené na cestovných dokladoch zakúpených podľa predchádzajúcich podmienok; víta skutočnosť, že v rámci preventívneho opatrenia VR informoval úrad OLAF o vzniku následných kontrol a o opatreniach prijatých administratívou VR;

               16.

               konštatuje, že interný audit týkajúci sa platových prevodov, ktorý sa dokončil v roku 2006 a ktorý zahŕňal hĺbkové preskúmanie všetkých existujúcich prevodov, preukázal, že „v súvislosti so zásadou oddelenia funkcií v tejto oblasti (funkcie iniciatívy a interná kontrola) existujú nedostatky a že vzhľadom na tieto riziká sa malo kontrolné prostredie považovať za prvoradejšie“; ďalej poznamenáva, že vo februári 2007 sa uskutočnila následná kontrola týkajúca sa odporúčaní interného audítora; naliehavo žiada administratívu VR, aby zabezpečila plné vykonanie odporúčaní audítora;

               17.

               poznamenáva, že po prešetrení úrad OLAF v prípade ôsmich prevodov určil, že neboli v súlade s príslušnými podmienkami, a odporučil vymáhanie preplatených súm od príslušných úradníkov; s uspokojením konštatuje, že všetky vymáhania sa ukončili na začiatku roka 2007; ďalej poznamenáva, že v prípade šiestich pracovníkov úrad OLAF odporučil začatie disciplinárneho konania a v prípade piatich z nich aj postúpil spisy belgickým úradom;

               18.

               poznamenáva, že na žiadosť belgických úradov 6. júla 2007 menovací orgán VR zrušil imunitu príslušných úradníkov, aby mohli byť vypočúvaní úradmi; ďalej poznamenáva, že administratíva VR dosiaľ nedostala informáciu o tom, či belgické úrady majú v úmysle sa ďalej zaoberať uvedenými prípadmi;

               19.

               s uspokojením konštatuje, že generálny tajomník VR začal administratívne prešetrovanie, ktoré vykonáva bývalý zástupca generálneho riaditeľa Komisie; konštatuje, že vo dvoch z piatich prípadov, pri ktorých sa spisy predložili úradom, sa menovací orgán VR rozhodol začať disciplinárne konanie pred disciplinárnou komisiou; je si vedomý toho, že v súlade s personálnym poriadkom možno v týchto prípadoch dospieť k definitívnemu rozhodnutiu až po vydaní konečného rozsudku belgickým súdom;

               20.

               poznamenáva, že vo zvyšných troch prípadoch menovací orgán rozhodne o začatí disciplinárneho konania hneď po tom, ako získa potrebné informácie o ďalšom postupe belgických úradov v súvislosti s týmito prípadmi; ďalej poznamenáva, že v ďalšom prípade, pri ktorom úrad OLAF nepostúpil spis belgickým úradom, sa menovací orgán rozhodol napomenúť príslušného úradníka v súlade s odporúčaniami administratívneho prešetrovania; opakovane žiada o prísne stíhanie vo všetkých prípadoch, pri ktorých sa dokáže podvodné správanie;

               21.

               žiada VR o zváženie primeraných disciplinárnych opatrení, pokiaľ to bude vyžadovať výsledok prešetrovania prípadov prebiehajúcich na príslušných súdoch;

               22.

               s uspokojením konštatuje, že v oblasti náborov už VR nemá žiadne ďalšie konkrétne problémy a že kvóty, na ktorých sa dohodol s ostatnými inštitúciami, má už takmer naplnené.

      (1)  Ú. v. EÚ L 78, 15.3.2006.

      (2)  Ú. v. EÚ C 274, 15.11.2007, s. 1.

      (3)  Ú. v. EÚ C 273, 15.11.2007, s. 1.

      (4)  Ú. v. EÚ C 274, 15.11.2007, s. 130.

      (5)  Ú. v. ES L 248, 16.9.2002, s. 1.